張氏靜居院
作者：王安石
朝代：宋

paragraphs: 動者利進爲，靜者樂止居。
物性有偏得，惟賢時卷舒。
張侯始出仕，所至多名譽。
老矣歸偃休，買地斸荒蕪。
屋成爲令名，名實與時俱。
南堂棲幽真，晨起瞻像圖。
北堂畫五禽，游戲養形軀。
燕有諸賓庭，學有諸子廬。
問侯年幾何，矯矯八十餘。
問侯何能爾，心不藏憂愉。
問侯客何爲，弦歌飲投壺。
問侯兒何讀，夏商及唐虞。
嵩山填門戶，洛水繞階除。
侯於山水間，結駟有通衢。
我念老退者，古多賢大夫。
留侯亦養生，乃欲凌空虛。
閉門不飲酒，豈異山中臞。
疏傅稍喜客，揮金能自娛。
不聞喜教子，滿屋青紫朱。
張侯能兼取，勝事古所無。
褒稱有樂石，丞相爲之書。
而我不自量，聞風亦歌呼。